Jørgen Arbo-Bæhr (EL), 2005-05-12:
Da jeg sad i går og prøvede at tygge mig igennem regeringens integrationsudspil, var min første tanke, at det egentlig er ret fantastisk, at vi, når vi snakker om integration i det her land, som regel eller i hvert fald fra regeringens side snakker om, hvordan man kan tvinge folk til at gøre bestemte ting ved at true dem på deres økonomiske grundlag: Hvis ikke man gør det rigtige i skolen, ryger forældrenes børnefamilieydelse; hvis ikke man gør det rigtige efter skolen, ryger forældrenes børnefamilieydelse; hvis ikke man gør det rigtige, når man er fyldt 18 år, mister man retten til kontanthjælp; hvis ikke man gør det rigtige senere i livet, mister man også retten til kontanthjælp.
Det er sådan et gennemgående træk i det integrationsudspil.
Nu er det jo rigtigt, at der var mange ord i regeringens integrationsudspil, og hvis bare man skriver tilstrækkelig mange ord, skal der også nok være nogle af dem, der er rigtige.
Det gælder også i det her tilfælde, at der er nogle få spredte guldkorn, når det handler om hjælp til, at flygtninge og indvandrere kan få en bedre mulighed for at komme ind på arbejdsmarkedet, en bedre mulighed for at få en uddannelse.
Og det er det, det handler om.
For Enhedslisten handler integration om lige ret for alle.
Uanset om det er Kasim fra Rabat eller Lasse fra Valby, skal de have reelle muligheder for uddannelse, arbejde og en ordentlig bolig.
I dag er det jo nærmest sådan, i hvert fald når man lytter til nogle partier, at integration nærmest bliver til et diskriminerende ord.
Oftere og oftere bliver det brugt i den betydning, at de fremmede eller de udstødte blot skal underordne og tilpasse sig, at de bare skal finde sig i det, der bliver tilbudt dem, uanset hvor ringe det er.
Integration kommer til at handle om problemer med de etniske minoriteter frem for det nok så oplagte, nemlig de etniske minoriteters problemer med at få en plads i samfundet.
Hvis en arbejdsgiver ikke er interesseret i at få andet end ren dansk arbejdskraft, stiller arbejdsformidlingen sig til rådighed.
Vores udgangspunkt er, at etniske minoriteter ligesom alle andre befolkningsgrupper skal have ordentlige forhold, at ingen må diskrimineres, og at alle skal have samme rettigheder.
For os er integrationspolitik først og fremmest arbejdsmarkedspolitik, socialpolitik, boligpolitik og uddannelsespolitik.
Det er også vigtigt for os, at integration ikke kommer til at handle om, at flygtninge og indvandrere skal tvinges til at være løntrykkere og til at presse andre ud fra arbejdsmarkedet, boliger og uddannelse.
Vi får ikke noget godt ud af det, hvis vi kommer til at slås indbyrdes om jobbene og uddannelsespladserne.
Det skaber bare større forskelle, flere modsætninger, mere fremmedhad og mere racisme.
Regeringen presser flygtninge og indvandrere, og det gør de allerede i dag.
Starthjælpen er måske et godt eksempel på, hvordan man sørger for, at folk bliver fattigere uden overhovedet at hjælpe dem til at få et arbejde.
Integrationsministeren gentog her i dag den påstand, som er fuldstændig udokumenteret, nemlig at starthjælpen skulle have virket positivt, at starthjælpen skulle have bragt flere i arbejde.
Det har starthjælpen ikke, og integrationsministeren har ikke nogen som helst dokumentation for, at det skulle være tilfældet.
I de nylig afsluttede overenskomstforhandlinger på det statslige område lykkedes det at komme igennem med en særlig indslusningsløn ved oprettelse af stillinger for etniske minoriteter i staten.
Dansk Industri, nogle dele af regeringen og Velfærdskommissionen vil gøre den kattelem, der her er åbnet for løntrykkeri, til en ladeport.
De vil så at sige skubbe flygtninge og indvandrere foran sig i bestræbelserne på at få lavere lønninger og lavere ydelser til alle
Der mangler ikke økonomiske incitamenter, der mangler arbejdspladser.
Tilknytningen til arbejdsmarkedet er et omdrejningspunkt for økonomiske og sociale muligheder for en aktiv samfundsdeltagelse.
Alt for meget har indtil videre været hensigtserklæringer, floskler og varm luft.
Fra Enhedslistens side mener vi, at der er brug for helt konkrete bud på nye arbejdspladser, bedre boliger og bedre uddannelser.
Derfor vil jeg på vegne af Enhedslisten fremsætte følgende forslag til vedtagelse: Forslag til vedtagelse